Vroue keelaf gesny op rugsakreis in bergeDie Noorweër Maren Ueland. Foto: Facebook Twee vroue van Skandinawië se liggame is in ŉ afgesonderde deel van die Atlasgebergte in Marokko met snywonde aan hul keel aangetref. Die toeriste, van Denemarke en Noorweë, is Maandag opgespoor met “bewyse van geweld aan hul nek” wat aangebring is deur ŉ “koue wapen”, het die owerheid van dié Noord-Afrikaland in ŉ verklaring gesê. Die Deen Louisa Vesterager Jespersen, Foto: Facebook Hul oorskot is in ŉ afgeleë streek gevind sowat 10 km van die dorpie Imlil, gewoonlik die beginpunt van staptogte na die berg Toubkal, die hoogste bergspits in Noord-Afrika, het die Britse dagblad Independent Dinsdag berig. ŉ Verdagte is luidens berigte Dinsdag in hegtenis geneem nadat die polisie in helikopters na hom gesoek het, maar die polisie sê hulle soek steeds na talle ander verdagtes, berig Aftenposten. Noorweë se ministerie van buitelandse sake het die twee vroue se dood bevestig, terwyl die Noorweegse koerant VG berig die twee vroue is dood aangetref deur ŉ toergids in ŉ tent wat hulle gedeel het. Die oorledenes was die Noorweër Maren Ueland (28) en die Deen Louisa Vesterager Jespersen (24). Albei vroue was studente aan die Universiteit van Suidoos-Noorweë. Hulle was van plan om ŉ maand lange rugsakreis der Marokko te onderneem nadat hulle op 9 Desember daar aangekom het.